GFPT-CPF หุ้นไก่ใส่สเก็ต.!?
ไม่ทำให้ผิดหวัง..!! สำหรับ 2 หุ้นไก่ บริษัท จีเอฟพีที จำกัด (มหาชน) หรือ GFPT และ บริษัท เจริญโภคภัณฑ์อาหาร จำกัด (มหาชน) หรือ CPF ที่ทำผลงานไตรมาส 1/2562 ได้เริ่ดหรูอลังการ !!
15 พ.ค. 2562

สำนักข่าวรัชดา
ไม่ทำให้ผิดหวัง..!! สำหรับ 2 หุ้นไก่ บริษัท จีเอฟพีที จำกัด (มหาชน) หรือ GFPT และ บริษัท เจริญโภคภัณฑ์อาหาร จำกัด (มหาชน) หรือ CPF ที่ทำผลงานไตรมาส 1/2562 ได้เริ่ดหรูอลังการ !!
ทำเอาผู้ถือหุ้นยิ้มแก้มปริไปตาม ๆ กัน…
นำโดยหุ้นลูกเจี๊ยบ GFPT ฟาดกำไรสุทธิไป 227.86 ล้านบาท เพิ่มขึ้น 56.16% จากช่วงเดียวกันของปีก่อนที่มีกำไรสุทธิ 145.91 ล้านบาท และรายได้จากการขายรวม 3,966.01 ล้านบาท เพิ่มขึ้น 232.91 ล้านบาท หรือ 6.24% จากช่วงเดียวกันของปีก่อนอยู่ที่ 3,733.10 ล้านบาท
หลัก ๆ มาจากรายได้จากธุรกิจเนื้อไก่แปรรูป คิดเป็นสัดส่วน 41.62% ของรายได้จากการขายรวม 1,650.69 ล้านบาท เพิ่มขึ้น 248.80 ล้านบาท หรือ 17.75% จากช่วงเดียวกันของปีก่อน เนื่องจากรายได้จากการส่งออกเนื้อไก่แปรรูปเพิ่มขึ้น
และธุรกิจอาหารสัตว์มีรายได้คิดเป็นสัดส่วน 19.30% ของรายได้จากการขายรวม 765.32 ล้านบาท เพิ่มขึ้น 59.11 ล้านบาท หรือ 8.37%
นอกจากนี้ ยังมีส่วนแบ่งกำไรจากเงินลงทุนในบริษัทร่วม 21.74 ล้านบาท เพิ่มขึ้น 56.48 ล้านบาท หรือ 162.57%
แหม๊…ถ้า GFPT ทำผลงานได้ยอดเยี่ยมอย่างนี้ทุกไตรมาส ผู้ถือหุ้นคงยกตำแหน่งลูกเจี๊ยบทองคำให้ไปครองแน่ ๆ !!
ฟากหุ้นแม่ไก่ CPF ก็ไม่น้อยหน้า กำไรสุทธิ 4,279 ล้านบาท เพิ่มขึ้น 40% จากช่วงเดียวกันของปีก่อนที่มีกำไรสุทธิ 3,049 ล้านบาท
และมีรายได้จากการขายจำนวน 125,286 ล้านบาท เพิ่มขึ้น 4% จากงวดเดียวกันของปีก่อน 120,516 ล้านบาท
สาเหตุหลักมาจากราคาไก่ที่ปรับตัวสูงขึ้น รวมทั้งได้แรงหนุนจากราคาหมูในเวียดนาม ไทย และกัมพูชาที่ปรับตัวดีขึ้น รวมทั้งการบริหารจัดการด้านการผลิตที่มีประสิทธิภาพ
ส่งผลให้อัตรากำไรขั้นต้นปรับตัวดีขึ้นเป็น 14% จากช่วงเดียวกันของปีก่อนที่ 9%
ก็หวังว่าแม่ไก่ตัวนี้จะออกไข่เป็นไข่ทองคำทุกไตรมาสให้ผู้ถือหุ้นรายย่อย 62,924 ราย ได้ชื่นใจกันนะ !!
แต่น่าเสียดายที่ช่วงนี้ภาวะตลาดไม่ค่อยเป็นใจ ทำให้ราคาหุ้น GFPT และ CPF แทบไม่ตอบสนองกำไรที่โตกระฉูดเอาเสียเลย !!
เรียกว่าเสียของจริง ๆ
ทีนี้มาถึงคำถามที่ว่า ระหว่างหุ้นลูกเจี๊ยบ GFPT กับหุ้นแม่ไก่ CPF ตัวไหนน่าเล่นกว่ากัน ??
ถ้าราคาไก่ปรับตัวสูงขึ้น GFPT จะเด่นกว่า CPF เพราะได้รับผลดีไปเต็ม ๆ เนื่องจากไก่เป็นสินค้าหลักของ GPFT
แต่…ถ้าเกิดวิกฤติเรื่องราคาไก่ CPF ก็จะเด่นกว่า GFPT เพราะไก่เป็นสินค้าแค่ส่วนหนึ่งของ CPF จึงไม่ได้รับผลกระทบมากนัก
จะเห็นว่าหุ้นไก่ทั้ง 2 ตัวมีเด่นมีด้อยต่างกัน ต้องเข้าให้ถูกจังหวะและเวลา
ส่วนใครจะเลือกเล่นตัวไหน ก็เอาที่ชอบละกัน…
…อิ อิ อิ…

